TSR บวกสวนตลาดกว่า 10% หลังกำไร Q3 ดี-พร้อมแจกวอแรนต์ฟรีผู้ถือหุ้นเดิม
TSR บวกสวนตลาด หลังกำไร Q3/58 โตดี พร้อมแจกวอแรนต์ฟรีผู้ถือหุ้นเดิม โดย ณ เวลา 10.20 น.อยู่ที่ 7.60 บาท บวก 0.85 บาท หรือ 12.59% มูลค่าการซื้อขาย 55.93 ล้านบาท ขณะที่ดัชนีหุ้นโดยรวมลบ 0.76%
16 พ.ย. 2558

ผู้สื่อข่าวรายงานว่า ราคาหุ้น บริษัท เธียรสุรัตน์ จำกัด (มหาชน) หรือ TSR ณ เวลา 10.20 น.อยู่ที่ 7.60 บาท บวก 0.85 บาท หรือ 12.59% มูลค่าการซื้อขาย  55.93 ล้านบาท  โดยเปิดตลาดที่ 7.25 บาท ต่ำสุดที่ 7.15 บาท สูงสุดที่ 7.85 บาท ขณะที่ดัชนีหุ้นโดยรวมลบ 0.76%
โดย TSR และบริษัทย่อย ประกาศผลการดำเนินงานงวดไตรมาส 3/58 มีกำไรสุทธิ 48.1 ล้านบาท กำไรสุทธิต่อหุ้น 0.12 บาท เพิ่มขึ้นเมื่อเทียบกับช่วงเดียวกันของปีก่อนที่มีกำไรสุทธิ 26.43 ล้านบาท กำไรสุทธิต่อหุ้น 0.08 บาท
พร้อมออกใบสำคัญแสดงสิทธิที่จะซื้อหุ้นสามัญของบริษัทฯ รุ่นที่ 1(TSR-W1) จำนวน 200,666,667 หน่วย โดยจัดสรรให้กับผู้ถือหุ้นเดิม ในอัตราส่วน 2 หุ้นเดิม : 1 หลักทรัพย์แปลงสภาพ ราคาเสนอขาย 0.00 บาท
โดยมีอัตราการใช้สิทธิ 1 ใบสำคัญแสดงสิทธิ : 1 หุ้น ราคาการใช้สิทธิ 2.00 บาทต่อหุ้น อายุใบสำคัญแสดงสิทธิ 3 ปี กำหนดวันปิดสมุดทะเบียนเพื่อรวบรวมรายชื่อผู้ถือหุ้นตามมาตรา 225 ของพระราชบัญญัติหลักทรัพย์และตลาดหลักทรัพย์ ในวันที่ 14 ธ.ค. 2558 และวันที่ไม่ได้รับสิทธิซื้อหลักทรัพย์แปลงสภาพ 8 ธ.ค. 2558
ด้านบล.เคทีบี(ประเทศไทย)ระบุในบทวิเคราะห์ฯแนะ”ซื้อเก็งกำไร”หุ้น TSR พิจารณาจากโครงสร้างราคา TSR น่าจะกำลังเข้าสู่แนวโน้มที่ดีในรอบใหม่ หลังจากที่ราคาพักตัวบนแนวรับของแนวโน้มที่เป็นขาขึ้นและเส้นค่าเฉลี่ยมานานพอมควร และคาดว่าน่าจะสามารถปรับตัวขึ้นได้ในไม่ช้า จากสัญญาณที่เรียกว่าสัญญาณ Continuation Pattern